《振衣堂夜集别孙贡甫归新安》
明代·李时行

高高罗桂籍，良朋郁兰襟。忘疲坐元夜，婉娈娱宿心。

赓唱互有节，陋彼繁弦音。瑶觞散霞彩，宝月流清音。

商飙戒寒服，宿鸟鸣前林。仰视列星光，明河间浅深。

圆象亦何为，东西有商参。而况浮生欢，讵得恒若今。

晤怀如不乐，别思徒难禁。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。